Frank Aaen (EL), 2005-11-25:
Det er givetvis et problem, der burde gøres noget ved, men jeg synes nok, at de indvendinger, der er kommet mod det her lovforslag, og der vil jeg specielt henvise til Greenpeaces høringssvar, tyder meget i retning af, at det ikke er noget godt forslag.
Måske er det slet ikke et problem, der skal løses af skatteministeren.
Altså, måske har det her ikke specielt noget at gøre med skat, men i langt højere grad med, hvordan M022S14321560ALFV.FM Page 1552 Tuesday, January 31, 2006 1:45 PM vi har indrettet vores energisektor og vores energiproduktion.
Altså, når vi har sådan nogle perioder, som der er beskrevet her, hvor el produceres med tab og sælges med tab, så er det jo en konsekvens af markedsgørelsen af hele vores energisektor, hvor reguleringen primært sker på en elbørs, i stedet for at vi mere direkte besluttede, hvad det er for en effekt, vi har brug for, og hvordan den effekt, vi har brug for, skal produceres mest hensigtsmæssigt.
Der, hvor jeg virkelig fik øjnene op for, at det her forslag afspejler, at der er noget, der er rivegalt, var i de her bemærkninger, jeg refererede til før, hvor der altså står, at lavere elforbrug før gav mindre CO2 fra elværker.
Nu da de samlede udledninger fra elværkerne og andre kvoteomfattede virksomheder er låst fast ved de samlede tildelte kvoter, fører et lavere elforbrug ikke til mindre CO2.
Det er jo fuldstændig godnat, at vi siger til forbrugerne derhjemme, at de skal spare på energien af hensyn til miljøet og for at få en mindre CO2-udledning, og så har vi altså indført en eller anden form for mærkelig lovgivning gennem EU, der gør, at det er ligegyldigt, om man slukker for ellen derhjemme.
Man sparer på elregningen, så man har en privatøkonomisk interesse i det, men det har ikke længere nogen miljøeffekt.
Sådan kan vi da ikke have at tingene er skruet sammen, og så bare vedtage det her og fortsætte ud ad det spor; det er man da nødt til at lave om.
Vi kan da ikke acceptere, at CO2-begrundelsen for at fremme dansk kraft-varme ikke længere er til stede, når kraft-varme er en af de mest fornuftige måder at producere både el og varme på den energirigtige mest effektive vis på.
Derfor bliver vi da nødt til at se på de systemer.
I stedet for at producere sådan et eller andet afgiftssystem her, hvorfor overvejer vi så ikke, om vi skal indføre nogle helt nye elementer i vores energiproduktion, f.eks. indføre brintproducerende anlæg, sådan at vi i hvert eneste tilfælde, hvor vi har overskudsel, og det vil man altid have i perioder, sætter den el til at producere brint, som man så efterfølgende kan bruge i transportsektoren og på den måde nedbringe CO2-udledning og al mulig anden gift fra transportsektoren, som er et af de største problemer, vi har inden for energiområdet?
Jeg vil også godt sige til det her forslag, at vi er meget tilhænger af det, også andre har sagt, at skal man endelig overveje at putte el ind i varmeproduktionen, så bør man altså mere end det, der er sket her, overveje muligheden med varmepumper, som er mere effektive og også mere perspektivrige end elpatroner.
Vi kunne også godt tænke os at få et svar fra skatteministeren, men det skulle måske nærmere være fra Miljøministeriet på, hvad man kan lave af fornuftig energipolitik for 75 mio. kr.
Det er jo i virkeligheden også en slags penge.
Endelig til sidst, men det kan vi måske få et svar på, savner vi høringssvar fra Miljøstyrelsen og fra Energistyrelsen.
Jeg synes i virkeligheden, at de, regeringen formoder kan have det største overblik over miljøvirkningerne af det her forslag, selvfølgelig også med et høringssvar burde tilkendegive deres vurdering af miljøvirkningerne både på kort sigt og på lang sigt, men de høringssvar kan jeg i hvert fald ikke se at vi har fået oversendt.
Det er sendt i høring hos Energistyrelsen, og det er sendt i høring hos Miljøstyrelsen, men jeg kan ikke se, at vi har fået nogen høringssvar fra dem.
Det bør vi have, og det bør vi i hvert fald have, før lovforslaget færdigbehandles.
Som sagt synes jeg, der er kommet så mange indvendinger både i debatten her og i nogle af høringssvarene, at det vil være aldeles uklogt bare at tromle det forslag igennem.